b'\n_START_ARTICLE_\nApollodoros (taidemaalari)\n_START_PARAGRAPH_\nApollodoros tai Apollodoros Skiagrafos (\xe1\xbc\x88\xcf\x80\xce\xbf\xce\xbb\xce\xbb\xcf\x8c\xce\xb4\xcf\x89\xcf\x81\xce\xbf\xcf\x82 \xe1\xbd\x81 \xcf\x83\xce\xba\xce\xb9\xce\xb1\xce\xb3\xcf\x81\xce\xac\xcf\x86\xce\xbf\xcf\x82) oli antiikin kreikkalainen taidemaalari, joka eli 400-luvun j\xc3\xa4lkipuoliskolla eaa. H\xc3\xa4nen sanotaan olleen ensimm\xc3\xa4isi\xc3\xa4, jotka k\xc3\xa4yttiv\xc3\xa4t varjostusta muotojen kuvaamiseen. Skiagrafiaksi kutsuttu varjostustekniikka antoi h\xc3\xa4nelle lis\xc3\xa4nimen "Skiagrafos" eli varjojen tekij\xc3\xa4._NEWLINE_Vuoden 480 eaa. tienoilla vaikuttaneen Apollodoroksen tuotanto on h\xc3\xa4vinnyt. Monet antiikin ajan kirjoittajat, kuten Plutarkhos ja Plinius vanhempi ovat kuitenkin kuvailleet h\xc3\xa4nen teoksiaan. Pliniuksen mukaan h\xc3\xa4nell\xc3\xa4 on ollut rukoilevaa pappia ja Ajaxia esitt\xc3\xa4v\xc3\xa4t maalaukset Pergamonin kaupungissa. My\xc3\xb6s Odysseusta ja Herkuleksen j\xc3\xa4lkel\xc3\xa4isi\xc3\xa4 kuvaavista maalauksista on mainintoja._NEWLINE_Todenn\xc3\xa4k\xc3\xb6isesti maalausten aiheina oli kreikkalaisia jumalia, jumalattaria ja Kreikan eepoksista tunnettuja henkil\xc3\xb6it\xc3\xa4, kuten useimmilla saman ajan maalareilla. Aiheiden sijasta h\xc3\xa4nen maalaustekniikkansa poikkesi muista. Apollodoros sovelsi tiett\xc3\xa4v\xc3\xa4sti hienostunutta ristivarjostusta, jota k\xc3\xa4ytettiin etenkin kangasdraperioiden ja my\xc3\xb6hemmin my\xc3\xb6s ihmishahmojen muotoiluun, mutta ei juurikaan ymp\xc3\xa4r\xc3\xb6iv\xc3\xa4n tilan kuvauksessa. Apollodoroksen on sanottu olleen my\xc3\xb6s ensimm\xc3\xa4isi\xc3\xa4, jotka tekiv\xc3\xa4t taulumaalauksia sein\xc3\xa4maalausten ohella._NEWLINE_Zeuksis oli yksi Apollodoroksen pahimmista kilpailijoista. Zeuksiin arvostusta nosti se, ett\xc3\xa4 h\xc3\xa4nen opettajinaan olivat olleet aiemmat suuret mestarit Demophilus ja Neseus. Apollodoros syytti Pliniuksen mukaan Zeuksista oman tekniikkansa varastamisesta muilta, koska my\xc3\xb6s Zeuksis tunnettiin varjostuksen k\xc3\xa4yt\xc3\xb6st\xc3\xa4._NEWLINE_Apollodoroksen varjostustekniikoiden sanotaan kuitenkin vaikuttaneen aikalaisten ohella my\xc3\xb6s my\xc3\xb6hempiin sukupolviin. Skiagrafian periaate levisi koko Kreikkaan ja osin my\xc3\xb6s sen ulkopuolelle. Sill\xc3\xa4 sanotaan olleen vaikutusta my\xc3\xb6s chiaroscuron, eli valon ja varjon kuvauksen syntymiseen renessanssin taiteessa.'